Glåmdalen (avis)

Glåmdalen er en dagsavis som utkommer seks dager i uken i Kongsvinger. 31. oktober 2022 reduserer avisen antall ukentlige utgivelser fra seks til tre; tirsdag, torsdag og lørdag.

Glåmdalen dekker kommunene Våler, Åsnes, Grue, Kongsvinger, Eidskog, Sør-Odal og Nord-Odal, samt Nes i Akershus.  Etter å ha hatt vanlig gratis nettavis i noen år begynte Glåmdalen i 2004 å tilby abonnement på PDF-utgave av den trykte avisen. Avisen har de senere årene etter dette fått digitale utgaver hver dag, og har også en betydelig digital publisering av artikler. 

Hovedredaksjonen ligger i Kongsvinger, med distriktskontorer i Solør, Odalen og Nes. Ansvarlig redaktør er Thor Sørum-Johansen.

Glåmdalen var deleier i lokalradiostasjonen Radio Kongsvinger, men solgte seg ut i 2019.

Historie
I 2001 markerte avisbedriften 75-årsjubileum, og brukte da 1926 som «fødselsår». I slutten av februar 2010 markerte Glåmdalen at det var 125 år siden en av Glåmdalens forgjengere ble grunnlagt.Har du den eldste utgaven?Slikt feiret vi jubileet!

De eldste røttene kan spores tilbake til 1885 da Glommendalen med undertittelen «frisindet Blad for Kongsvinger og Omegn» kom ut med første utgave i Kongsvinger, som talerør for partiet Venstre. I 1904 kom Solungen ut på Flisa i Åsnes kommune. I 1907 kjøpte Arbeiderpartiet Solungen for 6 000 kroner. Samme år overtok Einar Lund Glommendalen, og løftet kvalitetet på avisa. Den beveget seg mot Arbeiderpartiet, og ble en reell trussel for Solungen i Sør-Hedmark. 

Etter press fra LO og Arbeiderpartiet ble de to avisen slått sammen i 1915, samtidig som navnet ble endret til Glommendalens Social-Demokrat. Lund ble sparket i 1916 og erstattet med Waldemar Carlsen, som tidligere hadde vært redaktør for Solungen.  

I 1923 endret avisa navn til Glomdalens Arbeiderblad, som en direkte konsekvens av den politiske splittelsen i Arbeiderpartiet. Glomdalens Arbeiderblad og redaktør Carlsen ble med over til det nystartede Norges Kommunistiske Parti, før avisen gikk konkurs i juli 1926. 

Det endte med at Arbeiderpartiet kjøpte restene og endret avisnavnet. Første utgave av den nye Kongsvinger Arbeiderblad kom ut 29. november 1926. Det er grunnen til at mange regner 1926 som etableringsåret for Glåmdalen.

Glåmdalen var en av seks A-presseaviser som fikk lov til å komme ut under hele andre verdenskrig, og den foreløpig siste navneendringen skjedde etter påtrykk fra den lokale NS-ledelsen i juni 1943. Det var den daværende redaktører Rolf Jacobsen som foreslo navnet Glåmdalen. At navnet ikke ble endret etter krigen skyldes at det eksisterte planer om navnebytte fra før krigen, men de ble ikke gjennomført. Områdene Odalen og Solør i avisas opplagsdistrikt har etter avisnavnet blitt kalt Glåmdalen.

Veksten i opplaget var sterk før krigen startet og doblet seg mellom 1935 og 1940. De to konkurrentene til Glåmdalen, Indlandsposten og Hedemarkens Amtstidende var begge små, og ble stanset i 1941. Opplaget til Glåmdalen fortsatte og vokse og doblet seg til krigens slutt, bare begrenset av papirrasjonering. Ti prosent av opplaget ble solgt som løssalg i Oslo, og det ble operert med ventelister på abonnement.

Lyrikeren Rolf Jacobsen var journalist ved Glåmdalens Flisa-kontor før krigen, og ble innsatt som redaktør i avisen fra 13. januar 1941 til 1945, etter at redaktør Aksel Zachariassen ble arrestert av Gestapo.

Redaktører
Redaktører i Glåmdalen og forgjengere har vært:
Glommendalen
 Hans Aasumb, 1885–1890
 Ole Larssen Kolstad, 1890–1903 (som utgiver)
 John Wangsnæs, 1903–1904
 D. Rolstad, 1904–1907 (som utgiver)
 Einar Thoralf Ottar Lund, 1907–1914 Solungen
 Oluf C. Hovland, 1904–1907
 Cornelius Holmboe, 1907–1908
 Ola Solberg, 1908–1909
 Ivar Færder, 1909–1910
 Waldemar Carlsen, 1910–1913
 Johannes Dahl, 1913–1914
 C.F. Lenning, 1914 (i en periode ble avisa redigert av en komité)
Glommendalens Social-Demokrat
 Einar Lund, 1915–1916
 Hans Amundsen, 1916
 Ivar Færder, 1916
 Waldemar Carlsen, 1916–1923

Glomdalens Arbeiderblad
 Waldemar Carlsen, 1923–1925
 Harald Eriksen, 1925
 Reinert Torgeirson, 1925
 Johan Ødegård, 1925–1926

Kongsvinger Arbeiderblad
 Johannes Stubberud, 1926–1932
 Aksel Zachariassen, 1932–1941

Glåmdalen
 Rolf Jacobsen, 1941–1945
 Aksel Zachariassen, 1945–1946
 Halvor Steffensen, 1946–1967
 Egil Toreng, 1968–1985
 Sturle Lyberg, 1985–1991
 Bjørn Taalesen, 1991–1995
 Rune Jørgensen, 1995–1999
 Geir Christiansen, 1999 (konstituert)
 Rolf Nordberg, 1999–2010
 Erling Brøndmo, 2010–2011
 Eivind Lid, 2011
 Thor Sørum-Johansen, 2014–

Opplag
Bekreftede opplagstall for papir fra Mediebedriftenes Landsforening:Aviskatalogen, tall fra nettsidene til Mediebedriftenes Landsforening   
 2000: 21 075
 2001: 21 103
 2002: 20 893
 2003: 20 603
 2004: 20 441
 2005: 20 186
 2006: 20 033 
 2007: 19 848 
 2008: 19 370
 2009: 19 070
 2010: 18 531
 2011: 18 002
 2012: 17 483
 2013: 16 523
 2014: 15 453
 2015: 14 655
 2016: 14 394
 2017: 14 257 Utviklingen i nettoopplag fra år 2000Papirandel mørk blå, digital andel i lysere tone

Referanser

Litteratur
 Egil Sørli: «Fra småbyavis til distrikts-organ: Glåmdalen 1926-76», 1976.
 Guri Hjeltnes: «Avisoppgjøret etter 1945», 1990.
 Sigurd Høst: «Aviskonkurransen – nye og gamle teorier belyst gjennom A-pressens utvikling», 1996.
 Aksel Zachariassen: «Spennende år: fra krig til krig med ord og penn », 1978.
 Lars Ovlien: «Nær og nyttig – Glåmdalen 1885-2010», 2010.

Eksterne lenker



Kategori:Aviser i Innlandet
Kategori:Kultur i Kongsvinger
Kategori:Aviser etablert i 1926
Kategori:Aviser eid av Amedia